b'\n_START_ARTICLE_\nAlbin Germek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini cerkovnika Franca in gospodinje Bernarde Germek rojene Maru\xc5\xa1i\xc4\x8d. Ljudsko \xc5\xa1olo je obiskoval v rojstnem kraju, gimnazijo v malem semeni\xc5\xa1\xc4\x8du v Gorici in Kopru, bogoslovje pa v Gorici. Sveto ma\xc5\xa1ni\xc5\xa1ko posve\xc4\x8denje je prejel v 27. junija 1948 v Trstu. Kot kaplan je najprej slu\xc5\xbeboval na Op\xc4\x8dinah (1948-1950). S 1. oktobrom 1950 je pri\xc5\xa1el na Ricmanje, kjer je bil najprej \xc5\xbeupnijski upravitelj, nato \xc5\xbeupnik. Tu je ostal do konca novembra 1959, ko je bil postavljen za \xc5\xbeupnika v Dolino pri Trstu, kjer je ostal 23 let. Iz Doline je bil prestavljen za kaplana v Barkovlje, od koder je upravljal tudi \xc5\xbeupnijo Kontovel (sedaj ital. Contovello). Za \xc5\xbeupnika v Kontovelu je bil imenovan 1. oktobra 1983 ter tu ostal do smrti._NEWLINE_Germek si je vedno in povsod prizadeval, da bi bil dober oznanjevalec bo\xc5\xbeje besede. V vseh krajih kjer je slu\xc5\xbeboval je bil na osnovnih \xc5\xa1olah tudi u\xc4\x8ditelj verouka. V Dolini je leta 1967 ustanovil Mladinski kro\xc5\xbeek in ga opremil z bogato knji\xc5\xbenico. Zadnjih devet let, skoraj do smrti, pa je na Radiu Trst A vodil oddajo Vera in na\xc5\xa1 \xc4\x8das.'